22 ביוני 2017

**המלצת הצוות לבחינת המשבר בתנועת הבונים דרור**

מזכירות התנועה הקיבוצית בישיבתה בתאריך 25.12.2016, קיבלה את ההחלטה הבאה:

**התנועה הקיבוצית היא תנועה ציונית מגשימה. כחלק מרכזי מפעילותה ומטרותיה, התנועה הקיבוצית מפעילה, תומכת ומשתפת פעולה עם תנועות הנוער ותנועות הבוגרים בארץ ועם תנועות הנוער בעולם. התנועה הקיבוצית רואה חשיבות רבה בשמירת האוטונומיה של התנועות הקשורות אליה, תוך עידוד שיתופי פעולה ביניהן. הבונים דרור הנה אחת התנועות המרכזיות הפועלות מטעם התנועה הקיבוצית בקרב הנוער בתפוצות.**

**המזכירות רואה בתנועת הבונים דרור העולמית, שהינה עמותה השייכת לתנועה הקיבוצית, את הגוף הבלעדי המנהל את ענייניה של התנועה הקיבוצית בקשריה עם תנועות הבונים דרור בתפוצות, הקהילות בהן הן פועלות והקשר בינן לבין המוסדות הלאומיים.**

**מזכירות התנועה מבהירה כי לא תוכל להשלים עם מצב שגוף אחר הנתמך על ידי התנועה הקיבוצית או הקשור לתנועה הקיבוצית או לגופים הנתמכים על ידה, יפעל מול תנועות הבונים דרור בארץ או בתפוצות.**

**המזכירות מטילה על המזכ"ל להקים צוות אשר יביא את המשבר הנוכחי לסיומו בהקדם האפשרי.**

בישיבה שנערכה בתאריך 8.1.2017, אישרה המזכירות את הרכב הצוות שילמד את הנושא ויביא את המלצותיו בפני המזכירות. הרכב הצוות: **גיל לין, רועי יסוד, שירי מדר ותקוה טננבוים**.

הצוות קיים מספר פגישות בהן למד את מורכבות הנושא והרקע למשבר, נפגש עם הגורמים השונים שהיו מעורבים בתקופת המשבר ובמהלכים לייצוב פעילות הבונים דרור בשנה האחרונה וביניהם: נציגת בוגרי הבונים דרור החברים בדרור ישראל, נציגי הוועד הממונה המלווה את פעילות העמותה מאז המשבר והנהגת התנועה העולמית.

הפגישות היו ענייניות ומעמיקות, הנושא הוצג מנקודות המבט השונות ולעיתים אף גלשו הדיונים לחילופי דברים קשים בין הגורמים השונים.

אין בכוונתנו להכריע בנוגע לעובדות ו/או להאשמות באשר לאחריות הגורמים השונים למשבר אליו הגיעה התנועה, ונבקש להציג במסמך זה את המלצות הסיכום בלבד.

בברכה,

צוות הבדיקה מטעם מזכירות התנועה הקיבוצית

**המלצות הצוות:**

1. התנועה הקיבוצית רואה בפעילות תנועות הנוער בחו"ל, פעילות חשובה המגשימה הלכה למעשה את מדיניות התנועה לשמירה על הקשר עם הקהילות היהודיות בעולם, עידוד החינוך הציוני, סיוע בבניה ושימור הקהילות היהודיות בחו"ל וחיזוק תפיסת התנועה הרואה את היהדות כתרבות וכגשר בין יהדות העולם לחברה הישראלית.
2. צוות הבדיקה מקבל ומאמץ את החלטת המזכירות כפי שהוחלטה ונוסחה בתאריך 25.12.2017 ומופיעה לעיל.
3. בהתאם להחלטה זו, עקרונות העבודה לפיהן ממליץ הצוות לפעול בהמשך הם:
4. הבונים דרור העולמית היא תנועה עצמאית הסוברנית לקבל החלטות בהתאם לעקרונותיה ואישור מוסדותיה.
5. התנועה הקיבוצית מכירה בבונים דרור העולמית כגוף היחיד שעובד מול כל סניפי התנועה ותנועות הבונים דרור במדינות השונות. כל גורם אחר המעוניין לעבוד עם תנועות הבונים דרור על כל סניפיהם, יעשה זאת בתיאום ובאמצעות המשרד של התנועה העולמית.
6. בחירת מדריכים ושליחים, תיעשה על ידי תנועת הבונים דרור העולמית, בהתאם להגדרות ולכללים עליהם תחליט התנועה.
7. בבחירת מדריכים ושליחים תינתן עדיפות לבוגרי הבונים דרור העולמית ולעולים חדשים. בוגרי הבונים דרור חברי דרור ישראל ובוגרי הנוער העובד והלומד, מוזמנים ורצויים מאוד בתפקידים שונים, בהתאם ובכפיפות לכללים אלה.
8. יש להדגיש, כי שליחי ומדריכי תנועת הבונים דרור במדינות השונות, מחויבים בראש וראשונה לעקרונות העבודה ולכללים הנקבעים על ידי הנהגת התנועה העולמית.
9. כל הפעילויות החינוכיות המתבצעות במסגרות השונות בהן משתתפים חניכי הבונים דרור, יתבצעו בפיקוח והנחיה של המחלקה החינוכית של הבונים דרור העולמית.